**Κανονισμός Χρηματοδότησης Ερευνητικών Δημοσιεύσεων**

Η Χρηματοδότηση Ερευνητικών Δημοσιεύσεων (για τα έξοδα δημοσίευσης άρθρων, εφόσον αυτά απαιτούνται από επιστημονικά περιοδικά και στα οποία έχει προηγηθεί η σχετική αποδοχή) θα καλύπτεται μόνο εφόσον τα άρθρα αυτά έχουν δημοσιευθεί σε επιστημονικά περιοδικά, τα οποία συμπεριλαμβάνονται στον ισχύοντα εγκεκριμένο Κατάλογο Έγκριτων Επιστημονικών Περιοδικών σύμφωνα με τα Αποσπάσματα της Συγκλήτου υπ’ αριθμ. 9/27.02.2009 & 15/16.07.2009.

Δικαιούχοι είναι μέλη ΔΕΠ και Υποψήφιοι Διδάκτορες μόνο του Πανεπιστημίου Μακεδονίας (δηλαδή σε περίπτωση συν-συγγραφέων από άλλα Ιδρύματα και Φορείς, στον αιτούντα καταβάλλονται μόνο τα αναλογούντα έξοδα δημοσίευσης).

**ΠΡΟΫΠΟΘΕΣΕΙΣ ΟΙΚΟΝΟΜΙΚΗΣ ΕΝΙΣΧΥΣΗΣ:**

Οι δικαιούχοι **οπωσδήποτε πριν** την πληρωμή των εξόδων δημοσίευσης άρθρων θα πρέπει να υποβάλλει [αίτηση](https://elke.uom.gr/wp-content/uploads/2018/12/Αίτηση-ανάληψης-υποχρέωσης-χρηματοδότησης-ερευνητικής-δημοσίευσης.doc) στη ΜΟΔΥ όπου να προσδιορίζεται:

1. το επιστημονικό περιοδικό
2. ο τίτλος του άρθρου
3. το ανώτερο προβλεπόμενο ποσό εξόδων δημοσίευσης και
4. η σκοπιμότητα της δημοσίευσης.

Με την προσκόμιση αυτών των στοιχείων θα εκδίδεται Απόφαση Ανάληψης Υποχρέωσης από τον Πρόεδρο της Επιτροπής Ερευνών και θα αναρτάται στη Διαύγεια και στη συνέχεια θα κοινοποιείται από τη ΜΟΔΥ του ΕΛΚΕ στον δικαιούχο. **Μόνον** μετά την κοινοποίηση της εν λόγω Απόφασης μπορούν οι δικαιούχοι να προχωρήσουν στην πληρωμή των εξόδων δημοσίευσης των άρθρων.

**ΠΡΟΥΠΟΘΕΣΕΙΣ ΚΑΤΑΒΟΛΗΣ ΤΩΝ ΔΑΠΑΝΩΝ:**

Μετά την πληρωμή των εξόδων δημοσίευσης των άρθρων και προκειμένου ο δικαιούχος να χρηματοδοτηθεί κατόπιν έγκρισης από Συνεδρίαση της Επιτροπής Ερευνών θα πρέπει να καταθέσει [νέο αίτημα](https://elke.uom.gr/wp-content/uploads/2018/12/Αίτημα-χρηματοδότησης-ερευνητικής-δημοσίευσης_έκδοση-2.doc) στη ΜΟΔΥ του ΕΛΚΕ με την παρακάτω μορφή:

«Παρακαλώ για την κάλυψη από τον ΕΛΚΕ των εξόδων ποσού …….. που έχω ήδη καταβάλει για τη δημοσίευση του άρθρου «..……» στο επιστημονικό περιοδικό «…….», το οποίο δηλώνω ότι συμπεριλαμβάνεται στον ισχύοντα εγκεκριμένο Κατάλογο Έγκριτων Επιστημονικών Περιοδικών από τη Σύγκλητο του Πανεπιστημίου Μακεδονίας (σελίδα …..).

Επισυνάπτω φωτοτυπίες:

1. του άρθρου
2. του τιμολογίου ή άλλου παραστατικού
3. του αποδεικτικού πληρωμής προς τον Εκδοτικό Οίκο (π.χ. αντίγραφο λογαριασμού πιστωτικής/χρεωστικής κάρτας/PayPal, αντίγραφο εμβάσματος, αντίγραφο μεταφοράς μέσω e-banking, κ.λπ.)
4. της σχετικής σελίδας του ισχύοντα Καταλόγου Έγκριτων Επιστημονικών Περιοδικών με σημειωμένο τον τίτλο του εν λόγω επιστημονικού περιοδικού
5. Απόφαση Ανάληψης Υποχρέωσης από τον Πρόεδρο της Επιτροπής Ερευνών αναρτημένη στη Διαύγεια (βλ. Προϋποθέσεις Οικονομικής Ενίσχυσης).